Държавен вестник, бр. 101, 2025 г., стр. 201

БРОЙ  101	
Д Ъ Р Ж А В Е Н  В Е С Т Н И К 	
СТР.  201  
5.2. Изисквания към учебната база за обучение по практика на професията – 
характеристики, обзавеждане, оборудване, софтуер 
Учебната база за практическо обучение по професия „Анализ на данни“ следва да бъде 
оборудвана с компютърна лаборатория, позволяваща едновременна работа на обучаемите по 
индивидуални и екипни задачи, свързани с подготовка, почистване, анализ и визуализация на 
реални и симулирани данни. На всяко работно място трябва да са налични съвременни компютри 
с достъп до интернет, инсталирани софтуерни среди за програмиране (Python, R, SQL), както и 
BI инструменти и облачни платформи (например Google Colab, Microsoft Azure Notebooks). 
Препоръчително е наличието на версии за локално и онлайн изпълнение на средите (например 
Anaconda, VS Code, DBeaver, PostgreSQL). 
Лабораторията трябва да предлага достъп до хранилища с примерни масиви от 
структурирани и неструктурирани данни, както и до инструменти за събиране и трансформиране 
на данни от различни източници – включително API, уебскрейпинг и конектори към релационни 
бази от данни. Следва да се предвиди и използването на среди за работа с Big Data (например 
Apache Hadoop, Spark – когато е приложимо в рамките на учебното съдържание). 
Важна част от оборудването включва инструменти за тестване на модели, вградени 
статистически функции, автоматизация на отчети и дашборд системи. Необходимо е и 
осигуряване на защитена среда за работа с чувствителни или лични данни – с прилагане на 
практики за криптиране, анонимизация и съхранение по етични и регулаторни изисквания. 
Следва да се осигури възможност за работа със система за управление на проекти, 
съвместна работа и проследимост на задачите – чрез инструменти и платформи за споделяне на 
код. Базата трябва да позволява и провеждане на практически задания, свързани с анализ на 
реални бизнес сценарии, вземане на решения въз основа на данни и представяне на резултати 
чрез визуални табла. 
 
6. 
Изисквания към обучаващите 
Право да преподават по теория и практика на професията имат лица с висше образование и 
образователно-квалификационна степен „магистър“ или „бакалавър“ по специалности от 
професионално направление „Администрация и управление“ и „Икономика“ от областта на 
висше образование „Социални, стопански и правни науки“, от професионални направления 
„Електротехника, електроника и автоматика“ и „Комуникационна и компютърна техника“ от 
областта на висше образование „Технически науки“, от професионални направления 
„Информатика и компютърни науки“ и „Математика“ от областта на висше образование 
„Природни науки, математика и информатика“ от Класификатора на областите на висше 
образование и професионалните направления, приет с Постановление № 125 от 2002 г. на 
Министерския съвет (ДВ, бр. 64 от 2002 г.), съответстващи на професията. 
Учителска длъжност по учебен предмет или модул от професионалната подготовка може 
да се заема и от лица със завършено висше образование по съответната специалност и без 
професионална квалификация „учител“. 
По учебен предмет или модул от професионалната подготовка, за който няма съответно 
професионално направление в Класификатора на областите на висше образование и 
професионалните направления, могат да преподават лица без висше образование и без придобита 
професионална квалификация „учител“, ако са придобили съответната професионална 
квалификация при условията и по реда на Закона за професионалното образование и обучение. 
Препоръчително е на всеки три години обучаващите да преминават курс за актуализиране 
на професионалните си знания, умения и компетентности.